  Виталий Пронин Оштолэзе вотэсын тодмотэм промо-огин ивор вӧлмытӥз: Кедра Митрей нимо инициативной группа рок-концерт ялэ. Кин озьы Дмитрий Корепановлэн нимыныз шудыны дӥсьтэм? Йыртэмась - Эгралась пост-панк крезьгурчи Роман Садаков. Тӥни кин вылэм.Ромаен пумиським зоро нуналэ: Ижысь огаз студие гитараезлэсь куаразэ гожтыны лыктэм. Али «Мучительный комфорт» группаеныз бичет дасяло. - Рома, мон та дырозь, «Мучкомлэн» концертъёсаз ветлыса, ноку но ӧй малпа, тон Эгралась шуыса... Вера пичияк ачид сярысь. - Оло, сямыя мон кӧня ке удмурт: малы ке возьдаськисько ачим сярысь вераськыны. Таиз нокинлы но тунсыко ӧвӧл кадь. - Ма, тон ӟуч ук. Паймисько: малы Кедра Митрей писатель борды ӝабырскид? - Серемес шудон та. Одӥг эшеным - Кезысь Андрей Беловен, Ass to face группаын кырӟа -  малпам ӵошен концерт радъяны. Утчам афишалы меӵкыт кылъёс. Умой кылӥське ук: «Кедра Митрей нимо огазеяськон». Со дано землякмы, мон гажасько сое. Малпай, кыӵе ке Дж. Леннонлы интые, ӝытэз лучше солы сӥзёд. Афишамес 1980-тӥ аръёсысь выллем шрифтъёсын чеберъям. Мыным ярало 80-тӥ аръёс но соку ӝужам рок-культура. Перестройка вакытэ трос группаос вал, рок сярысь фанзинъёс (журналъёс) - самиздат. - Ми тонэн соку вордским. Ми - со поколениысь.- Али егитъёслэн ваньмыз вань, котькытын Интернет. Зэмос андеграунд культура ӧвӧл ини.- Кедра Митрей но эшъёссэ дышетӥсьёслы пумит султытӥз ук: революционер…- Кедра пумысен. Мон уг малпаськы, со кыӵе ке супергерой шуыса. «Светлый путь» ёрос газетысьтымы иворчи Макс Корепанов огпол мадиз:  Кедра  Митрей Кузонын дышетскыку, со дӥне анаез пыдын лыктэм, нош Митрей эшъёсыз азьын керпотэм но солы ӧссэ ик усьтымтэ. Уг тодкы, зэм-а со… Ортчем концертлэн афишаез.- Нош малы тон, Кедра Митрей кадь ик, огдышем улонлы пумит луид? Кызьы тыныд рок паласькиз?- Школаын дышетскыкум, азбарысьтымы пиос ваньзы рок кылзо вал. «Гражданская оборона», «Кино»  выллем группаослэсь гуръёссэс гитараен шудыса пукылӥмы. 2003-тӥ арын агаеным группа кылдытӥм. Собере эшшо тачак коллективъёсын шудэме вань.- «Полумифический, легендарный» (афишаын озьы гожтэмын!) «Мучительный комфорт»  кылдӥз…- Мон котьку тунсыкъяськылӥ контр-культураен, ялан выльзэ утчалляй. Трос кылзӥ дуннеысь калыкъёслэсь крезьгурзэс, шуом, Балкан гуръёсты. Нош кырӟанъёслы кылбуръёс гожъясько вал ӟуч кылын. Эшъёсы со кылъёсты англи кылэ берыктыто вал. «Мучкомын» ӟуч сямен кырӟасько, кылбурет бадӟым инты басьтэ творчествоям. Группаямы бас-гитараен шудӥсь Женя Брязгинаез 2008-тӥ арын пумитай. Азьло со нокытын ӧз шудылы, огшоры тусовщица вал. 2014-тӥ арын Женя аслыз группа колӟаз, но концерт азьын группаез куашказ. Соку мон солы юрттӥ: люкай пост-панк репертуар но ми шудӥм сое. Озьы кутским калыке потаны. Мыным кельше, ми Женяен огазьын шуыса (барабанэн шудӥсьмы ӵем вошъяське, али милемын Oshean огинысь Влад). Женялэн вань аслаз стилез. Со сцена вылын мотор адске. - Нош ик-а синкаштэ пилёд? Ярам, рок-кизилилэн валтӥсь тодметэз - кабъёсы тэронтэм луон, валасько. Лыдӟисьёсмы понна кӧня ке тузӥ группаослэсь нимъёссэс вера на.  - Killing Joke, Mellakka. Фин группаос пӧлын трос кельшисез: Mellakka, Psyyke, Kaaos, Riistetyt, Teervet Kadet… - О, мон ӵапак фин кылэз дышетӥсько. Kiitos paljon! Тау!Дарали Лели  